Էուսեբիո Դի Ֆրանչեսկո

Էուսեբիո Դի Ֆրանչեսկո (իտալերեն՝ Eusebio Di Francesco, սեպտեմբերի 8, 1969(1969-09-08), Պեսկարա, Աբրուցցո, Իտալիա), իտալացի ֆուտբոլային մարզիչ և նախկին ֆուտբոլիստ։ Խաղացել է կիսապաշտպանի դիրքում։ Դի Ֆրանչեսկոն մարզել է Սասուոլոն, Ռոման, Սամպդորիան և այլ ակումբներ։


== Ակումբային կարիերա ==
Պրոֆեսիոնալ ֆուտբոլիստի կարիերան Դի Ֆրանչեսկոն սկսել է Էմպոլիում։ Այստեղ նա անցկացրեց 102 հանդիպում առաջնությունում, ինչից հետո միացավ Լուկեզեին։ 1995 թվականին Դի Ֆրանչեսկոն տեղափոխվեց Պյաչենցա, որը հանդես էր գալիս Սերիա А-ում։ 1997 թվականին նա միացավ Ռոմային, որի հետ 2001 թվականին հաղթեց Իտալիայի առաջնությունը, ինչից հետո վերադարձավ Պյաչենցա՝ 1.03 եվրոյի դիմաց։ Դի Ֆրանչեսկոն խաղացել է նաև Անկոնայում ու Պերուջայում, և ավարտել կարիերան 2005 թվականին։


== Միջազգային կարիերա ==
Ռոմայում խաղալու տարիներին Դի Ֆրանչեսկոն 12 հանդիպում է անցկացրել Իտալիայի ազգային հավաքականի կազմում։ Առաջին անգամ Իտալիայի հավաքական հրավիրվել է Չեզարե Մալդինիի կողմից 1997 թվականի Ֆրանսիայի մրցաշարի համար, սակայն նա մերժեց հրավերը, որպեսզի Պյաչենցայի կազմում մասնակցի Կալյարիի դեմ հանդիպմանը։ Իր միջազգային դեբյուտը նշեց 1998 թվականի սեպտեմբերի 5-ին՝ Ուելսի դեմ խաղում՝ Դինո Ձոֆի կառավարման ժամանակ։ Բացի 12 պաշտոնական հանդիպումներից, Դի Ֆրանչեսկոն խաղադաշտ դուրս եկավ նաև 1998 թվականի դեկտեմբերի 16-ին՝ ՖԻՖԱ-ի համաշխարհային աստղերի դեմ խաղում, որի ժամանակ դարձավ գոլի հեղինակ, իսկ Իտալիան հաղթեց 6-2 հաշվով։


== Մարզչական կարիերա ==
Ֆուտբոլիստի կարիերան ավարտելուց հետո Դի Ֆրանչեսկոն թիմի մենեջեր էր աշխատում Ռոմայում։ 2008 թվականին նա նշանակվեց Վիրտուս Լանչանոյի գլխավոր մարզիչ, սակայն 2009 թվականի հունվարին հեռացվեց աշխատանքից վատ արդյունքների պատճառով։
2010-11 մրցաշրջանում Դի Ֆրանչեսկոն դարձավ Սերիա B-ում հանդես եկող Պեսկարայի գլխավոր մարզիչ։ Նրա գլխավորությամբ Պեսկարան ցույց էր տալիս գեղեցիկ խաղ և լավ արդյունքներ էր գրանցում։ 2011 թվականի հունիսին նա լքեց ակումբը, որպեսզի գլխավորի Սերիա A-ում հանդես եկող Լեչչեն։ 2011 թվականի դեկտեմբերի 4-ին նա հեռացվեց Լեչչեի գլխավոր մարզչի պաշտոնից, քանի որ ակումբը հավաքել էր ընդամենը 8 միավոր 13 խաղերում, և գտնվում էր մրցաշարային աղյուսակի վերջին հորիզոնականում։
2012 թվականի հունիսի 19-ին Դի Ֆրանչեսկոն պայմանագիր կնքեց Սասուոլոյի հետ։ 2012-13 մրցաշրջանում նրա գլխավորությամբ Սասուոլոն հաղթեց Սերիա B-ն և տեղափոխվեց Իտալիայի բարձրագույն դիվիզիոն։ 2014 թվականի հունվարի 28-ին նա հեռացվեց աշխատանքից վատ արդյունքների պատճառով, սակայն 2014 թվականի մարտի 3-ին վերանշանակվեց, քանի որ թիմի արդյունքները չբարելավվեցին նրա հեռացումից հետո։ 2014 թվականի մարտից հետո Սասուոլոն սկսեց ավելի լավ խաղալ և պահպանեց իր տեղը Սերիա A-ում՝ հավաքել 13 միավոր առաջնության վերջին 7 խաղերում։ 2014 թվականի հունիսին նա երկարաձգեց իր պայմանագիրը Սասուոլոյի հետ մինչև 2016 թվականը։ 2016 թվականի ապրիլին նա նորից երկարաձգեց իր պայմանագիրը մինչև 2019 թվականի հունիսը։ 2015-16 մրցաշրջանում Սասուոլոն գրավեց 6-րդ հորիզոնականը առաջնությունում, ինչի շնորհիվ հաջորդ մրցաշրջանում հնարավորություն ստացավ հանդես գալու Եվրոպայի Լիգայում։
2017 թվականի հունիսի 13-ին Դի Ֆրանչեսկոն նշանակվեց Ռոմայի գլխավոր մարզիչ՝ փոխարինելով Լուչանո Սպալետտիին, ով միացավ Ինտերին։ Առաջին մրցաշրջանում նրա գլխավորությամբ Ռոման հասավ Չեմպիոնների Լիգայի կիսաեզրափակիչ, որտեղ սակայն 2 խաղերի արդյունքում պարտվեց Լիվերպուլին։ 2019 թվականի հունվարի 30-ին Ռոման դուրս մնաց Իտալիայի գավաթից՝ 7-1 հաշվով պարտվելով Ֆիորենտինային։ Մարտի 7-ին Ռոման դուրս մնաց Չեմպիոնների Լիգայից՝ պարտվելով Պորտուին, ինչից հետո Դի Ֆրանչեսկոն հեռացվեց թիմի գլխավոր մարզչի պաշտոնից։
2019 թվականի հունիսի 22-ին Դի Ֆրանչեսկոն նշանակվեց Սամպդորիայի գլխավոր մարզիչ։ Հոկտեմբերի 7-ի դրությամբ Սամպդորիան Սերիա A-ի վերջին տեղում էր՝ պարտվելով առաջնության 7 հանդիպումներից 6-ը, և Դի Ֆրանչեսկոն երկկողմ համաձայնությամբ հեռացավ ակումբից։


== Մարզչական վիճակագրություն ==
2020 թվականի հունվարի 15-ի դրությամբ


== Նվաճումներ ==


=== Ակումբային ===
ՌոմաՍերիա A. 2000–01


=== Մարզչական ===
ՍասուոլոՍերիա B. 2012–13


=== Անհատական ===
Արծաթե նստարան. 2012–13
Ֆուտբոլային առաջնորդ. 2013 (Առաջին Սերիա B)
Էնցո Բեարցոտի մրցանակ. 2018


== Ծանոթագրություններ ==


== Արտաքին հղումներ ==
Դի Ֆրանչեսկոյի պաշտոնական Տվիտերի էջը
Դի Ֆրանչեսկոն transfermarkt-ում
Դի Ֆրանչեսկոն soccerbase.com-ում
Դի Ֆրանչեսկոն Ռոմայի պաշտոնական կայքում Archived 2018-04-18 at the Wayback Machine.